32005R0448
L 074/5
JURNALUL OFÍCIAL AL UNIUNII EUROPENE
REGULAMENTUL (CE) NR. 448/2005 AL COMISIEI
din 15 martie 2005
de modificare a Regulamentului (CEE) nr. 3880/91 al Consiliului privind prezentarea de statistici nominale referitoare la capturile de pește realizate de către statele membre care pescuiesc în Atlanticul de Nord-Est
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 3880/91 al Consiliului din 17 decembrie 1991 privind prezentarea de statistici nominale referitoare la capturile de pește realizate de către statele membre care pescuiesc în Atlanticul de Nord-Est (1), în special articolul 2 alineatul (3),
întrucât:
(1)
La întrunirea sa anuală din noiembrie 2002, Comisia pentru pescuit în Atlanticul de Nord-Est (CPANE) a recomandat ca, în vederea îmbunătățirii gestionării rezervelor de pește din apele internaționale aflate sub jurisdicția sa, trebuie să se solicite agențiilor internaționale responsabile pentru colectarea și elaborarea datelor statistice referitoare la capturile nominale să pună în aplicare o subdivizare corespunzătoare a zonelor statistice.
(2)
Grupul de lucru pentru pescuitul în ape adânci al Consiliului Internațional pentru Exploatarea Apelor Maritime (ICES) recomandă subdivizarea diviziunilor statistice din Atlanticul de Nord-Est pentru o mai bună identificare a zonelor pentru pescuit în ape adânci.
(3)
Decizia Comisiei Internaționale pentru Pescuit în Marea Baltică de a gestiona rezervele de pește din diviziunea 28 a Mării Baltice sub forma a două unități separate necesită disponibilitatea unor date statistice pentru unitățile respective.
(4)
ICES, la recomandarea Comitetului consultativ pentru gestionarea pescuitului, a solicitat, prin urmare, Organizației Națiunilor Unite pentru Alimentație și Agricultură (FAO) să-și modifice chestionarul Statlant 27A, solicitând autorităților naționale să prezinte datele statistice pentru capturile din diferite ape ale Atlanticului de Nord-Est cu un grad crescut de detaliere.
(5)
Măsurile prevăzute de prezentul regulament sunt conforme cu avizul Comitetului permanent pentru statistică agricolă înființat prin Decizia 72/279/CEE a Consiliului (2),
ADOPTĂ PREZENTUL REGULAMENT:
Articolul 1
Anexele II și III la Regulamentul (CEE) nr. 3880/91 se înlocuiesc cu anexele I și, respectiv, II la prezentul regulament.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 15 martie 2005.